
חדש בסטודיו אנט 
מיכל ומיכל - בין מלים ומוזיקה
סידרה של שלושה מפגשים אינטימיים עם מיכל טל – פסנתרנית, מיכל גוברין – סופרת
אורחים נוספים חברי שלישיית אלכסנדר: ניתאי צרי ואלה טובי. 
מחיר: 95  ₪. הטבות והנחות באתר סטודיו אנט

בשלוש תכניות ייחודיות, הפסנתרנית מיכל טל והסופרת מיכל גוברין יוצאות למסע בעקבות ההד העמוק שבין מלים ומוזיקה.
התכנית נהגתה בשיתוף אביגיל ארנהיים, מנכ"לית עמותת פליציה בלומנטל, ונבנתה מתוך רצון לאתגר את מונח ה"רסיטל הקלאסי" ולהכניס את ביצוע היצירות לתוך הקשר ספרותי ותרבותי רחב יותר. לצד ביצוע היצירות המוסיקליות יובאו קטעי ספרות ושירה אותם תקריא מיכל גוברין. חלק מהמפגש יהיה מתוכנן וחלק יהיה ספונטני ואינטואיבי וכך לקהל צפויה חוויה מעשירה, לא שגרתית ורוויה בהפתעות. 
הקשר בין מיכל טל למיכל גוברין נוצר דרך אביה השני של מיכל טל  המשורר ישראל פנקס (לו נישאה אימה לאחר גירושיה מאלכסנדר טל כשהיתה מיכל בת שלוש). לפנקס היה קשר עמוק וארוך שנים עם מיכל גוברין. 
התכנית הראשונה שתתקיים ב-25.11 בשעה 12:30 תסוב סביב סונטת "קרויצר" תחת הכותרת "טלטלות התשוקה". נגינתם של מיכל טל וניתאי צורי של הסונטה המפורסמת של בטהובן תוביל אל עומק טירופו של הבעל הקנאי, הרוצח את אשתו המנגנת, בנובלה המופתית של טולסטוי. 
עוד בתכנית: ואריאציות בפה מינור מאת היידן וסונטה לפסנתר בסול מג'ור מאת מריאנה מרטינז (בבכורה ישראלית)
הנגינה של היידן וחשיפת יצירתה של המלחינה מריאנה מרטינז, יהדהדו בסערת המלים של שיר השירים ובשירתה של יונה וולך, ובמלות האהבה הפצועה של פאול צלאן. באופן כללי, הקטעים הספרותיים סובבים סביב תשוקה וקנאה ונושאים אלו יעמדו בבסיס הקטעים מתוך יצירות טולסטוי, פורט סלאן ויונה וולאך אותם תקרא גוברין.  
קשרים מעניינים בין המלחינים שיעלו בתכנית הם קשרי מורים-תלמידים. ידוע לכולם כי בטהובן למד אצל היידן. הקשר בין היידן למריאנה מרטינז מעניין אף יותר – היידן חי בעליית הגג בבניין בו גרה משפחתה של מריאנה מרטינז. המשורר מטסטסיו, חבר משפחה שאף חי עם מרטינז ואחותה עד ליום מותו, חיבר בין היידן למרטינז המוכשרת ובתמורה לארוחות בבית המשפחה, לימד היידן את המלחינה ונגנית המקלדת הצעירה נגינה. 




התכניות הבאות בסדרה:
3.2.2023 – מפגש אינטימי, מהסלון הצרפתי אל תעלות ונציה: מפגש זה יקים לתחייה את הסלון הצרפתי ואת המבט הנשקף אל תעלות וונציה. התכנית תכלול את האימפרומפטו והברקרולה עם שוברט, שופן ומלאני בוניס לצד קטעי ספרות ושירה מאת סמיואל בקט, מרסל פרוסט, ז'ורז' סאנד וישראל פנקס. 

9.6.2023 – גרנד הוטל בודפשט – קולות מעולם שאבד: במפגש שבמרכזו "גרנד הוטל בודפסט" הזוי, יהדהדו קולות מעולם שאבד מבעד למשברי ההיסטוריה עם אנטונין דבוז'אק, דורה פיאצ'ביץ' , אוטיליה סוקובה, ינו הובאי ואנדרה היידו  בצד קטעי ספרות ושירה מאת קפקא, אלתרמן, שטפן צוויג, אלזה לסקר – שילר, עד לתל אביב של 2023. 
סטודיו אנט, הבית החדש של עמותת פליציה בלומנטל למוזיקה, הוקם לזכר האמנית והזמרת אנט סלין, ממשיכת דרכה של אמה פליציה בלומנטל. סטודיו אנט ממוקם בדרום המתחדש של העיר, בין בתי מלאכה, גלריות, חללי עבודה לאמנים, בין נוף אורבני לציורי קיר מהממים, בין רעש תעשייתי לרעש אמנותי. במקום – סטודיו לקונצרטים ומופעים, חדרי חזרות ומשרדי העמותה.
סטודיו אנט, שביל המרץ 2 תל-אביב. טלפון: 03-6201185 כרטיסים ומידע באתר: www.fbmc.co.il

לפרטים נוספים:   גילי אלון ביטון 0544352353

